作者:利登
標題:綠頭鴨・多麗
內容:晚春天。柳絲初透晴煙。黯離懷、綠房深處，豔遊曾記當年。襯龍綃、亭亭玉樹，步鴦褥、窄窄金蓮。燒蜜調蜂，翦花挑蝶，香雲微溼綠彎鬟。嬉遊困，倚郎私語，還愛撫郎肩。共攜手，海棠院左，翡翠簾邊。恨無情、錦籠鸚鵡，等閒輕語花前。昔相憐、關山咫尺，今相望、咫尺關山。是妾心闌，是郎意懶，是郎無分妾無緣。都休問、金枝雲裡，何日跨金鸞。深盟在，香囊暗解，終值雙鴛。